CPN โกยรายได้ทะลุหมื่นล้าน ดันกำไร Q1 โต 39% แตะ 3.24 พันล้าน
CPN โกยรายได้ทะลุหมื่นล้าน ดันกำไรไตรมาส 1/66 โต 39% แตะ 3.24 พันล้านบาท เทียบช่วงเดียวกันปีก่อน 2.32 พันล้านบาท
CPN โกยรายได้ทะลุหมื่นล้าน ดันกำไรไตรมาส 1/66 โต 39% แตะ 3.24 พันล้าน
15 พ.ค. 2566

บริษัท เซ็นทรัลพัฒนา จำกัด (มหาชน) หรือ CPN รายงานผลการดำเนินงานไตรมาส 1 สิ้นสุดวันที่ 31 มีนาคม 2566

สำหรับกำไรเพิ่มขึ้นเนื่องจากรายได้จากการดำเนินงานในไตรมาส 1 ปี 2566 บริษัทฯ มีรายได้จากการดำเนินงาน 10,291 ล้านบาท เพิ่มขึ้นร้อยละ 27 จากช่วงเดียวกันของปีก่อน จากการฟื้นตัวของส่วนลดค่าเช่าอย่างต่อเนื่อง
ส่วนธุรกิจให้เช่าและบริการ มีรายได้ 8,751 ล้านบาท เพิ่มขึ้นร้อยละ 23 จากปีก่อน และร้อยละ 3จากไตรมาสก่อน จากส่วนลดค่าเช่าที่ฟื้นตัวอย่างต่อเนื่องสอดคล้องกับการฟื้นตัวของผู้เข้าใช้บริการในศูนย์การค้า โดยในไตรมาส 1 ปี 2566 ส่วนลดค่าเช่ามีระดับใกล้เคียงกับช่วงก่อนโควิดแล้ว รวมทั้งรายได้จากศูนย์การค้าเซ็นทรัล จันทบุรี ซึ่งเปิดให้บริการในวันที่ 26 พฤษภาคม2565 นอกจากนี้ บริษัทฯ มีการปรับค่าบริการร่วมโดยเรียกเก็บอัตราใหม่จากผู้เช่าเริ่มตั้งแต่เดือนกุมภาพันธ์ 2566 เพื่อให้สอดคล้องกับอัตราค่าไฟที่เพิ่มสูงขึ้น
ด้านธุรกิจบริการศูนย์อาหาร มีรายได้ 207 ล้านบาท เพิ่มขึ้นร้อยละ 73 จากช่วงเวลาเดียวกันของปีก่อน และร้อยละ 4 จากไตรมาสก่อน จากจำนวนผู้เข้าใช้บริการศูนย์การค้าที่เพิ่มขึ้นส่งผลให้ยอดขายศูนย์อาหารฟื้นตัวอย่างต่อเนื่อง
ส่วนธุรกิจโรงแรม มีรายได้ 353 ล้านบาท เพิ่มขึ้นร้อยละ 179 จากช่วงเวลาเดียวกันของปีก่อน และร้อยละ 5 จากไตรมาสก่อน จากอัตราการเข้าพักที่เพิ่มจากปีก่อนที่ร้อยละ 49 และไตรมาสก่อนที่ร้อยละ 60 มาเป็นร้อยละ 65 ในไตรมาส 1 ปี 2566 โดยบริษัทได้เปิดให้บริการโรงแรมเซ็นทารา อุบล ในไตรมาสนี้ อัตราค่าห้องพักเฉลี่ยเพิ่มขึ้นร้อยละ 37 จากปีก่อนหน้า แต่ลดลงร้อยละ 10 จากไตรมาสก่อน ซึ่งหลักๆ มาจากปัจจัยทางฤดูกาล โดยโรงแรมฮิลตัน พัทยา ซึ่งเป็นโรงแรมที่ทำรายได้หลักในธุรกิจโรงแรมยังคงมีอัตราการเข้าพักและอัตราค่าห้องพักเพิ่มขึ้นจากไตรมาสก่อนหน้า
ด้านธรกิจอสังหาริมทรัพย์ที่อยู่อาศัย มีรายได้ 670 ล้านบาท เพิ่มขึ้นร้อยละ 54 จากปีก่อนหน้า ขณะที่รายได้อื่น รวม 309 ล้านบาท เพิ่มขึ้นร้อยละ 6 จากช่วงเวลาเดียวกันของปีก่อนหน้า และลดลงร้อยละ 17 จากไตรมาสก่อน เนื่องจากรายได้จากการบริหารงานเพิ่มขึ้นตามผลประกอบการที่ดีขึ้นของ CPNREIT และ CPNCG อย่างไรก็ตามรายได้อื่นๆ จากกิจกรรมทางการตลาดลดลงจากไตรมาสก่อนหน้าตามปัจจัยทางฤดูกาล